यकीन नहीं तो बाहर निकलिए, 5-5 बेटियों के बाद भी क्लिनिकों के चक्कर काटती महिलाएं मिलेंगी
Dainik Bhaskar Baat Barabari Ki - Haryana Badshahpur Case. बीबीसी तो लंदन के नामी डॉक्‍टरों और मेडिकल रिसर्चों के हवाले से इतना ही कहने की कोशिश कर रहा था कि इन दावों का कोई वैज्ञानिक आधार नहीं, लेकिन वैज्ञानिक आधार की किसको पड़ी है
दिसंबर, 2016 में बीबीसी वर्ल्‍ड ने भारत पर एक स्‍टोरी की। ये स्‍टोरी देश के केरल राज्‍य के एक नामी अखबार में छह कॉलम में छपी उस स्‍टोरी के बारे में थी, जिसमें गर्भवती महिलाओं को पुत्र पैदा करने के गारंटीड नुस्‍खे बताए गए थे। उसमें सोने, जागने, उठने और संबंध बनाने के सही समय, दिशा और अवस्‍था से लेकर खाने-पीने के नियमों की लंबी फेहरिस्‍त थी।
बीबीसी तो लंदन के नामी डॉक्‍टरों और मेडिकल रिसर्चों के हवाले से इतना ही कहने की कोशिश कर रहा था कि इन दावों का कोई वैज्ञानिक आधार नहीं, लेकिन वैज्ञानिक आधार की किसको पड़ी है, जब पुत्र पाने का अरमान आसमान से भी ऊंचा हो।
अभी चार दिन पुरानी घटना है। हरियाणा के बादशाहपुर के एक आर्य समाज मंदिर से पुलिस और हेल्‍थ डिपार्टमेंट के लोगों ने कुछ लोगों को गिरफ्तार किया। ये लोग मंदिर में चल रहे एक क्लिनिक में औरतों को पुत्र पैदा करने की दवाई दे रहे थे। वे इस चक्‍कर में सैकड़ों औरतों को चूना लगा चुके थे।
जाने कितनी औरतें इस उम्‍मीद में वो नकली दवाई गटके जा रही थीं कि उन्‍हें लड़का पैदा होगा और उनके सातों जनम सफल हो जाएंगे। बाबा रामदेव लंबे समय तक पुत्रजीवक बटी बनाते और बेचते रहे। देशभर के मुहल्‍लों में खुली उनकी दुकानों से औरतें पूरी श्रद्धा और विश्‍वास के साथ ये बटी खरीदती भी रहीं।
भारत में आज गांवों में साक्षरता का स्‍तर 67.77% और शहरों में 84.11% है, लेकिन ऐसा नहीं है कि पुत्र की उम्‍मीद में नकली दवाइयां गटक रही, ताबीज बांध रही, बाबाओं, पीरों-फकीरों के चक्‍कर लगा रही आबादी अनपढ़, अशिक्षित आबादी है। वे पढ़े-लिखे, शिक्षित, नौकरीपेशा लोग हैं, जो आज भी पुत्र की आस लगाए बैठे हैं।
बेटे के अरमान में पगलाई इस जहालत का रिश्‍ता मर्दों की बनाई उस दुनिया से है, जिसमें सबसे ऊंचे दर्जे पर उसने खुद को रखा और औरतों को अपने लिए बच्‍चा पैदा करने और सेवा-चाकरी करने वाली मशीन बना दिया।
लड़का चाहिए ही क्‍यों आखिर? संतान की कामना हो सकती है, लेकिन यह सोचना कि संतान लड़का ही हो, लड़की नहीं, यह मानसिकता कहां से आती है। ये वहीं से आती है, जो ये मानती है कि लड़का लड़कियों से श्रेष्‍ठ होता है। जो ये मानती है कि लड़की पराई धन है। वो तो ब्‍याहकर दूसरे घर चली जाएगी, वंश को आगे तो बेटा ही बढ़ाएगा।
बेटी को घर-जमीन-जायदाद में हिस्‍सा नहीं मिलेगा। वो सबकुछ बेटे के नाम किया जाएगा। बेटी को पढ़ाना या उसके लिए कुछ भी करना एक एहसान कर तरह होगा। ये किसी दूसरे ग्रह की बात नहीं। आज भी भारतीय परिवारों में ये होता है कि सबसे अच्‍छा खाना, सबसे अच्‍छा बिस्‍तर और घर की सबसे अच्‍छी चीज पहले बेटे को दी जाती है।
मेरी दादी तो दूध, दही, घी छिपाकर ताले में रखती थीं और उसकी चाभी सिर्फ बेटों के लिए ही खुलती थी। मजाल है जो किसी लड़की की रोटी में वो गलती से भी घी चुपड़ दें। जब बुआ को एक बार भाई के थाली की बची रोटी खानी पड़ी, तभी जाकर उसे पता चला कि घी चुपड़ी रोटियों में उसकी सूखी रोटी के मुकाबले कितना स्‍वाद था।
आप सीने पर हाथ धरकर हाय-हाय करने लगे कि मानो ये किसी आदिम युग की बात है। आपके घर में तो ऐसा नहीं होता। जनाब, पूरी दुनिया आपका घर नहीं है। अपने सुरक्षित दायरे से बाहर निकलिए और आसपास नजरें घुमाइए। कोई माने या न माने, लेकिन इस देश के बहुसंख्‍यक घरों का सच यही है।
स्त्रियों का जीवन इस समाज में जितनी पीड़ाओं और दुर्दिनों से घिरा हुआ है, उसकी शुरुआत जन्‍म के बाद नहीं होती, उसकी शुरुआत उसके पैदा होने से बहुत पहले ही हो जाती है। जब सास और पति चुपके से औरत के पेट के बच्‍चे का लिंग परीक्षण करवाने के लिए गैरकानूनी ढंग से चल रहे सेंटर्स में जाते हैं, जब औरत बेटे के इंतजार में या तो एक बाद एक अबॉर्शन करवा रही होती है या बेटियों की लाइन लगा रही होती है।
जब औरत को घर में उलाहना और अपमान सहना पड़ता है, क्‍योंकि उसने सिर्फ बेटियां ही जनी हैं। जब वो अपनी आंखों के सामने बेटे जनने वालियों को प्रेम और आदर पाते देखती है, वो खुद भी अपने कोख जनी बच्‍ची के प्रति उदार नहीं रह पाती।
दिल्‍ली की एक मिडिल क्‍लास रिहाइश में रहने वाले अरोड़ा साहब की पांच बेटियां और एक बेटा। सबसे बड़ी बेटी 19 साल की थी, जब फाइनली दुनिया भर के व्रत, उपवास, मंत्र, जाप, पीर-फकीर, मंदिर और तीरथ के प्रसाद के रूप में उनके घर में पुत्र रत्‍न की आमद हुई।
पलक-पांवड़े बिछाकर जिसके आने का उन्‍नीस बरस इंतजार किया गया हो, उसके लिए तो बूढ़ा-बूढ़ी अपना किडनी और लीवर भी हाथ में सजाए रहते थे कि बेटा मांग ले तो दे दें। बेटा भी कम चालाक नहीं निकला। उसने सचमुच एक दिन उनकी किडनी तक बेचने की नौबत ला ही दी।
बेटियों को न ढंग से पढ़ाया, न उन्‍हें घर-जमीन में कोई हिस्‍सा दिया। फिर भी पांचों बेटियों ने स्‍कूल टीचर से लेकर क्‍लर्क तक कुछ-कुछ नौकरी कर ली। बेटा बारहवीं के आगे भी नहीं पढ़ सका। शराब और ड्रग्‍स की लत में पड़ गया। इतनी बुरी हालत हो गई कि दोनों किडनी फेल होने की नौबत आ गई। वो तो भला हो कि मां और उसका ब्‍लड ग्रुप एक था। सो आखिर में मां ने अपनी एक किडनी देकर मरते हुए बेटे को जान बख्‍शी।
अब जब दोनों बुढ़ापे से बेजार हैं, बाज वक्‍त बेटियां ही आकर चार पैसे दे जाती हैं, देखभाल कर जाती हैं, डॉक्‍टर के पास ले जाती हैं, दवा-दारू कराती हैं। जिन बेटियों को दो वक्‍त की रोटी भी चार तानों के बगैर नहीं मिली, वो बेटियां ही अब खबीस बूढ़ों के काम आ रही हैं।
अरोड़ा साहब की इस दुखद नियति का जिम्‍मेदार कौन है। वो खुद, जो अपने जेंडर की श्रेष्‍ठता के दंभ में आजीवन इस कदर अंधे बने रहे कि अपने सामने का सच भी नहीं देख पाए। आपके आसपास भी होंगे ऐसे ढेरों अरोड़ा साहब, जिन्‍होंने लड़के के लिए पहले खून के आंसू बहाए और अब खून बहा रहे हैं। ठुकराई हुई बेटियां खड़ी सिर्फ तमाशा देखती हैं।
अब बात बराबरी सीरीज की ये 3 स्टोरीज भी पढ़िए...
1. नेटफ्लिक्स पर एक्टर ने माधुरी दीक्षित को लेप्रस प्रॉस्टिट्यूट कहा:तालियां बजीं, ठहाके लगे, जैसे कमाल का कोई चुटकुला सुन लिया हो
लोग औरतों पर चुटकुले बनाते हैं और कहते हैं ये कोई सीरियस बात नहीं। ये तो जोक है। औरतों का सबसे ज्‍यादा मजाक मर्द उड़ाते हैं। उन पर सबसे ज्‍यादा चुटकुले मर्द सुनते और सुनाते हैं। उनके स्‍वभाव पर, उनकी आदतों पर, उनके शरीर पर हंसते हैं। उनकी जिंदगी से जुड़ी हर बात मर्दों के लिए मजाक का सबब है। (पढ़िए पूरी खबर)
2. आलिया को कैरेक्टर सर्टिफिकेट बांटने वाले रणबीर से क्यों नहीं पूछते कि 7 महीने में तुम पापा कैसे बन गए?
आलिया भट्ट और रणबीर कपूर के घर में एक नन्‍ही मेहमान आई है। मौका खुशी का है, तो खुशी की बातें होनी चाहिए, लेकिन क्‍या आपको पता है कि उस नन्‍ही परी के जन्‍म के कुछ ही घंटों बाद गूगल और ट्विटर समेत पूरे सोशल मीडिया पर क्‍या ट्रेंड कर रहा था। (पढ़िए पूरी कहानी)
3. डियर मेन! आप भी तो दीजिए वर्जिनिटी का सबूत:लड़कियों से पवित्रता का सर्टिफिकेट मांगने वाले लड़के भी तो बताएं वे कितने अनछुए हैं
ये किसी आदिम युग की बात नहीं है। 10 दिन पहले आपके घर से बस कुछ सौ किलोमीटर दूर इसी देश के एक गांव में हुई घटना है। बिहार के मोतिहारी जिले में एक लड़का बारात लेकर शादी करने गया। पूरे धूमधाम के साथ शादी हुई। माता-पिता ने अपनी हैसियत भर सब खर्च कर दिया कि बेटी ससुराल में सुख पाएगी। (पूरी स्टोरी पढ़िए)